Wang blev en nær medarbejder til Sun Yat-sen og planlagde flere attentater mod ledende manchuiske statsmænd. I 1910 gennemførte han sammen med en gruppe andre revolutionære et mislykket bombeattentat mod prinsregenten Zai-feng. Dåden gjorde Wang umiddelbart kendt i hele Kina, og myndighederne vovede ikke at give Wang dødstraf, men dømte ham i stedet til livstids fængsel. Da Xinhai-revolutionen brød ud det følgende år, genvandt Wang friheden og kunne nu fortsætte sit arbejde i Suns nye parti Tong-meng-hui.